10. การควบคุมภายใน

การควบคุมภายในของบริษัท ท่าอากาศยานไทย จำกัด (มหาชน)
ดำเนินการตามระเบียบคณะกรรมการ
ตรวจเงินแผ่นดินว่าด้วยการกำหนดมาตรฐาน การควบคุมภายในที่กำหนดให้ ทอท.
ประเมินการควบคุมภายในแล้วรายงานต่อคณะกรรมการตรวจเงินแผ่นดินผู้กำกับดูแลหรือคณะกรรมการของทอท.และคณะกรรมการตรวจสอบสำหรับการควบคุมภายในของ
ทอท.ในรอบปีบัญชี 2549 มีการดำเนินการโดยสรุปดังนี้

10.1 สภาพแวดล้อมการควบคุม

ทอท.
ตระหนักถึงความสำคัญของสภาพแวดล้อมการควบคุมเนื่องจากเป็นตัวขับเคลื่อนที่สำคัญในการขับนำองค์กรไปสู่เป้าหมายที่กำหนดไว้ในแผนวิสาหกิจของ
ทอท. โดยเฉพาะการสร้างความพึงพอใจให้กับผู้ใช้บริการท่าอากาศยาน และ การสร้างมูลค่าเพิ่ม
ทอท.จึงได้ปรับปรุงโครงสร้างองค์กรพร้อมจัดทำเอกสารคำบรรยายลักษณะงานการกำหนดหน้าที่ความรับผิดชอบของหน่วยงานและบุคลากรแต่ละตำแหน่งงานโดยโครงสร้างองค์กรทั้งหมดอยู่ภายใต้การกำกับดูแลของคณะกรรมการ
ทอท.
ซึ่งได้แต่งตั้งคณะกรรมการตรวจสอบสอบทานระบบการควบคุมภายในรวมทั้งได้แต่งตั้งคณะทำงานบริหารความเสี่ยงและควบคุมภายในระดับองค์กรและส่วนงานเพื่อสร้างความมั่นใจว่าทุกส่วนงานมีระบบการควบคุมภายในและนำไปใช้ในการปฏิบัติงานอย่างพอเพียงและเหมาะสมอย่างสมเหตุสมผลจริง

10.2 การประเมินความเสี่ยง

ทอท. มีการประเมินความเสี่ยง
โดยการระบุและวิเคราะห์ปัจจัยที่ส่งผลกระทบอย่างมีนัยสำคัญต่อการไม่บรรลุวัตถุประสงค์ทั้งของส่วนงานและองค์กร
สำหรับการประเมินกระทำโดยการกรอกแบบประเมิน สัมภาษณ์ และการระดมสมอง
ทั้งผู้บริหารและพนักงานระดับปฏิบัติ รวมทั้งร่วมกันกำหนดกิจกรรมควบคุมความเสี่ยง

10.3 กิจกรรมการควบคุม

เพื่อสร้างความมั่นใจในประสิทธิภาพการบริหารงานของ ทอท.
และเพื่อป้องกันหรือลดความเสี่ยงจากการผิดพลาดเสียหายหรือความไม่ถูกต้อง ทอท.
จึงจัดให้มีกิจกรรมควบคุมในรูปของลายลักษณ์อักษรและไม่เป็นลายลักษณ์อักษรเช่นการจัดทำคู่มือสนามบิน
(Aerodrome Manual) แผนการรักษาความปลอดภัยท่าอากาศยาน (Security Program)
มาตรฐานการปฏิบัติงาน (Standard Operation Manual) ฯลฯ
ซึ่งการกำหนดกิจกรรมควบคุมของ ทอท.
จะสอดคล้องกับมาตรฐานและข้อเสนอแนะขององค์การการบินพลเรือนระหว่างประเทศ
(Standardand Recommendation Practices International Civil Aviation
Organization) และกฎหมายอื่นของประเทศ

10.4 สารสนเทศและการสื่อสาร

ทอท.
ได้ติดตั้งระบบข้อสนเทศเพื่อการบริหารโดยรวบรวมเป็นฐานข้อมูลกลางแล้วนำข้อมูลบางส่วนไปวิเคราะห์เพื่อจัดทำแผนวิสาหกิจและ
ทอท. ได้ติดตั้ง Airport Information Management System (AIMS)
ที่ท่าอากาศยานสุวรรณภูมิเพื่อเพิ่มประสิทธิภาพการบริหารสารสนเทศอีกด้วยนอกจากนั้น ทอท.
ยังจัดให้มีข่ายการสื่อสารการบริหารงานภายในองค์กรระดับนโยบายถึงพนักงาน ทอท.
ผ่านทางการประชุมระดับบริหารและระดับท่าอากาศยานอย่างน้อยเดือนละ 1 ครั้ง
พร้อมเวียนบันทึกการประชุมให้พนักงานภายในองค์กรทราบทั่วกันด้วย

10.5 การติดตามประเมินผล

ผู้บริหาร ทอท. ตระหนักถึงความสำคัญของการควบคุมภายใน
จึงแต่งตั้งคณะทำงานทั้งระดับองค์กรและส่วนงาน
รวมทั้งจัดให้มีการพัฒนาและบรรยายพิเศษการควบคุมภายในให้บุคลากรของ ทอท. ทราบด้วย
และเพื่อให้การควบคุมภายใน
มีการนำไปปฏิบัติจริงภายในองค์กรอย่างต่อเนื่องและสม่ำเสมอจึงจัดให้มีการติดตามประเมินผลคุณภาพการปฏิบัติงานและประเมินผลประสิทธิภาพประสิทธิผลการควบคุมภายในที่วางไว้ทั้งมีการติดตามผลในระหว่างการปฏิบัติงาน
(Ongoing Monitoring) และ การประเมินเป็นรายครั้ง (Separated Evaluation)
จากผู้ตรวจสอบภายใน และผู้ตรวจสอบภายนอกเช่น สำนักงานการตรวจเงินแผ่นดิน
กรมขนส่งทางอากาศ และหน่วยงานตรวจสอบอื่น ๆ

สำหรับรอบปีบัญชี 2549 ทอท. ได้เสนอรายงานการควบคุมภายในให้
คณะกรรมการตรวจสอบผ่านเลขานุการคณะกรรมการฯเพื่อประเมินความเพียงพอและความเหมาะสมของการควบคุมภายในต่อการดำเนินงานเพื่อป้องกันและแก้ไขความเสียหายที่จะเกิดต่อทรัพย์สินของ
ทอท.
โดยเลขานุการฯมีข้อเสนอแนะในประเด็นความเร่งรีบการเคลื่อนย้ายกิจกรรมทุกด้านที่ท่าอากาศยานกรุงเทพไปยังท่าอากาศยานสุวรรณภูมิด้วยความเร่งรีบเพื่อรองรับการเปิดใช้ท่าอากาศยานสุวรรณภูมิ
ภายในวันที่ 28 กันยายน 2549 เป็นเงื่อนไขสำคัญ ทำให้เกิดปัจจัยเสี่ยงด้านต่าง ๆ
ซึ่งสำนักตรวจสอบ ทอท. ตระหนักถึงความสำคัญในเรื่องดังกล่าว
จึงได้จัดทำแผนการตรวจสอบประจำปีในการประเมินการควบคุมภายในของท่าอากาศยานสุวรรณภูมิ
เพื่อหาแนวทางและข้อเสนอแนะที่จะลดหรือขจัดปัจจัยเสี่ยงต่างๆต่อไปและได้นำรายงานการควบคุมภายในนี้เสนอเจ้าหน้าที่อาวุโสให้การรับรอง
เพื่อนำเรียนกรรมการผู้อำนวยการใหญ่และเสนอคณะกรรมการ ทอท. เพื่อทราบต่อไป